Angela Merkel Þýskalandskanslari segir að Þjóðverjar séu tilbúnir að ræða við Talibana. Þjóðverjar hafa flutt fjögur þúsund og sex hundruð manns frá Afganistan. Enn dregur úr vinsældum Joe Bidens vestanhafs.
Angela Merkel sagði á þýska þinginu í morgun að varðveita yrði þann árangur sem náðst hefði í Afganistan á undanförnum tveimur áratugum. Þjóðverjum, Frökkum og Bretum mistókst að fá Joe Biden til að framlengja frestinn til að koma fólki frá Afganistan. Merkel fullvissaði þingmenn um að allt yrði gert á þeim dögum sem eftir eru af ágúst til að koma þeim úr landi sem unnu fyrir Þjóðverja þar.
Eftir niðurstöðu G7-ríkjanna á neyðarfundi í gær segjast Frakkar ætla að hætta brottflutningi frá Kabúl á morgun. Utanríkisráðherra Póllands sagði í morgun að Pólverjar hefðu hætt starfsemi á flugvellinum í Kabúl vegna ótryggs öryggis þar. Á föstudag verður byrjað að flytja 5,800 bandaríska hermenn á frá Afganistan.
Reuters-fréttaveitan segir að um 19 þúsund manns hafi farið með flugvélum frá Kabúl á síðasta sólarhring. Alls er þá búið að flytja rúmlega 82 þúsund manns frá landinu.
Síðustu vikur hafa reynst Joe Biden forseta Bandaríkjanna erfiðar. Vinsældir hans hafa aldrei mælst minni. Í byrjun maí var stuðningurinn 54% en hefur minnkað í 47 prósent samkvæmt könnun sem gerð var í gær.